Vlag van Singapoer

Die **nasionale vlag van Singapoer** is op 3 Desember 1959 amptelik in gebruik geneem. Die vlag vertoon twee horisontale bane in rooi bo en wit onder en ’n wit sekelmaan en vyf vyfpuntige sterre in die skildhoek.

Singapoer het in 1959 selfregering binne die Britse Ryk verkry. Die vlag is op 9 Augustus 1965 as nasionale vlag herbevestig toe die republiek onafhanklikheid verkry het. Voor onafhanklikheid was dit die enigste staatsvlag in Maleisië wat nie ’n verhouding van 1:2 gehad het nie. Die elemente op die vlag (die kleure, sekelmaan en sterre) dui op ’n jong, opkomende volk, verenigde broederskap en gelykheid en nasionale ideale.

Vaartuie gebruik nie die nasionale vlag as ’n vaandel nie. Handelskepe en ontspanningstuie gebruik ’n burgerlike vaandel van rooi met ’n variant van die sekelmaan-en-sterre-embleem in die middel. Nie-militêre regeringsvaartuie soos skepe van die kuswag gebruik ’n blou staatsvaandel met die nasionale vlag in die skildhoek en ’n agtpuntige rooi-en-wit windroos op die wapperkant. Oorlogskepe van die vloot vertoon ’n vaandel soortgelyk aan die staatsvaandel, maar dan in wit met ’n rooi windroos.

Die reëls wat deur die Wet op die Wapen en Vlag en Nasionale Lied van Singapoer gedefinieer is, beheer die gebruik en vertoon van die nasionale vlag. Die reëls is effens verslap sodat burgers op nasionale dae die vlag op voertuie, of enige tyd van die jaar aan hul huise kan vertoon.

## Simboliek 
Die Singapoer Wapen-, Vlag- en Volksliedreëls definieer die samestelling van die vlag en die simboliek van die elemente soos volg: rooi stel universele broederskap en gelykheid voor en wit stel deurdringende en ewigdurende reinheid en deur voor. Die wassende sekelmaan verteenwoordig ’n jong, opkomende nasie. Die vyf sterre stel die nasie se ideale van demokrasie, vrede, vooruitgang, geregtigheid en gelykheid voor. Gedurende die tweede helfte van die 20ste eeu het die ster en sekelmaan as ’n simbool van Islam bekendheid begin verwerf en Singapoer se vlag is gevolglik in hierdie konteks gesien deur die land se Moslemaktiviste.

## Ontwerp 
duimnael|’n Wapperende nasionale vlag
Die hoogte-breedte-verhouding van die vlag is 2:3. Vir die vervaardiging van die vlae het die Singapoerse regering bepaal dat die skakering van die rooi wat vir die vlag gebruik word Pantone 032 moet wees. Volgens die riglyne wat deur die Ministerie van Inligting, Kommunikasie en die Kunste (MIKK) mag die vlag in enige grootte gereproduseer en op enige tyd vertoon word mits dit in die voorgeskrewe verhouding en kleur is. Die aanbevole materiaal vir die nasionale vlag is dun- of vlagdoek.

Die Kolonie Singapoer het nie ’n afsonderlike vlag gehad nie, maar die stad het in 1911 ’n wapenskild met ’n leeu op gekry. Gedurende Japannese besetting van Singapoer gedurende die Tweede Wêreldoorlog is die vlag van Japan op land deur die weermag gebruik en gedurende openbare gebeure. Kort na die Tweede Wêreldoorlog het Singapoer ’n onafhanklike kroonkolonie geword en ’n eie vlag aangeneem. Dit was ’n gewysigde weergawe van die voorafgaande Blou Britse Vaandel, met ’n gaffel-en-skyf-motief waarin hierdie keer slegs een kroon was.

Singapoer het op 3 Junie 1959 selfregering binne die Britse Ryk verkry. Op 3 Desember 1959, met die instelling van die nuwe *Yang di-Pertuan Negara* (staatshoof), is die nasionale vlag saam met die landswapen en die nasionale lied, *Majulah Singapura* (Voorwaarts Singapoer), amptelik aanvaar. Volgens Lee Kuan Yew het die Chinese bevolking vyf sterre versoek na aanleiding van die vlag van China terwyl die Moslembevolking ’n sekelmaan versoek het. Hierdie twee simbole is verenig om die nasionale vlag van Singapoer te skep.

Op 30 November 1959 is die Ordonnansie op die Staatswapen en -vlag en Nasionale Lied van Singapoer 1959 deurgevoer om die gebruik en vertoon van die vlag en wapen en die uitvoering van die nasionale lied te reguleer. Toe die mosie op 11 November 1959 voor die Wetgewende Vergadering gebring is, het die minister van kultuur, Sinnathamby Rajaratnam, gesê: “Nasionale vlae, wapens en liedere druk die hoop en ideale van ’n volk simbolies uit … Die besit van ’n nasionale vlag en wapen is vir ’n volk simbolies van selfrespek.” Die Singapoerse vlag is herbevestig as die nasionale vlag toe Singapoer op 9 Augustus 1965 ten volle onafhanklik van Maleisië geword het.

Lêer:Flag of the British Straits Settlements (1868–1877).svg|  Vlag van die Straits Settlements, 1868
Lêer:Flag of the British Straits Settlements (1904–1925).svg|  Vlag van die Straits Settlements, 1874 tot 1925
Lêer:Flag of the British Straits Settlements (1925–1946).svg|  Vlag van die Straits Settlements, 1925 tot 1942
Lêer:Flag of Japan.svg| Vlag van Japan gebruik gedurende die besetting, 1942 tot 1945
Lêer:Flag of Singapore (1946–1952).svg|  Vlag van die Kolonie Singapoer, 1946 tot 1952
Lêer:Flag of Singapore (1952–1959).svg|  Vlag van die Kolonie Singapoer, 1952 tot 1959
Lêer:Flag of Malaysia.svg| Vlag van Maleisië, gebruik toe Singapoer by die Federasie van Maleisië aangesluit het, 1963 tot 1965

## Gebruik van die vlag 
### Nasionale Dag-viering 
Singapoerese word aangemoedig om tydens vierings van die Nasionale Dag die nasionale vlag buite hul huise te vertoon en bewonersverenigings, vernaam dié van openbarebehuisingskemas reël dikwels gekoördineerde vertonings. Sommige Singapoerese weier egter om die vlag te vertoon omdat hulle hulself met die Volksaksieparty vereenselwig, eerder as met die nasie. Jaarliks van 1 Julie tot 30 September mag enige persoon sonder die goedkeuring van die Minister volgens paragraaf (4), die vlag of ’n afbeelding daarvan inkorporeer as deel van enige kostuum of kleding mits dit nie die vlag disrespekteer nie.

Tydens die Nasionale Dag in 2007 het 8&nbsp;667 vrywilligers in Padang rooi en wit sambrele omhoog gehou om die grootste voorstelling nog van Singapoer se vlag op te lewer. Dit is gereël deur ’n jeugbeweging wat bande met die Nasionale Handelsuniekongres het.

### Ander tye 
duimnael|Die nasionale vlag en baniere word by Istanapark vertoon.
Buite die periode vir viering van die Nasionale Dag word die vlag op alle regeringsgeboue en regeringsverwante departemente, soos die gewapende magte, howe, kantore en skole vertoon. ’n Afbeelding van die vlag word normaalweg in elke klaskamer vertoon en skole hys en stryk die vlag aan die begin en einde van elke skooldag terwyl die nasionale lied gesing word en die nasionale eed afgelê word.

Hoewel dit as verkeerd geag word, word die nasionale vlag soms vertoon deur vaartuie wat in Singapoer geregistreer is, omdat sulke vaartuie vereis word om geskikte nasionale kleure te vertoon wanneer hulle die have in- of uitvaar. Die vaandel is rooi en belaai met ’n wit sirkel waarbinne die sekelmaan en sterre in wit vertoon word. Die nasionale vlag word nie deur kuswagskepe en militêre oorlogskepe gebruik nie; albei klasse het hul eie vaandels.

Die Singapoerse regering maak ’n aankondiging oor die stryk van die vlag na halfstok in die geval van die afsterwe van ’n belangrike persoon of wanneer die land rou. Die vlag word halfstok vertoon wanneer senior politici of voormalige presidente sterf en op 6 Januarie 2005 is die vlag halfstok vertoon as teken van respek vir diegene wat in die tsoenamiramp van 2004 omgekom het.

### In kultuur 
duimnael|Die nasionale vlag vertoon onder 'n venster, gefotografeer op Singapoer se Nasionale Dag (9 Augustus) in 2006.
Lim Su Chong, ’n Singapoerse komponis het in 1969 ’n lied met die titel *Five Stars Arising* gekomponeer met elemente van die nasionale vlag as tema. Die lirieke van die lied noem ’n nuwe maan, vyf sterre en ’n nuwe vlag wat “opstaan uit die stormagtige see”. Die maan is “jeugdig en helder en dra hoop, en rustig”, elke ster is “’n lamp om die pad te wys; ’n lamp wat almal kan sien” en die vlag is “bloedrooi soos die bloed van die mensdom, dog wit en suiwer en vry”. Die lied word dikwels gedurende Nasionale Dag-vieringe gesing.

In Januarie 2003 is Justin Lee Chee Kong, ’n Singapoerse kunstenaar, deur die Media-ontwikkelingsowerheid verbied om ’n skildery getitel *Dubbelgeluk—’n Fantasie in Rooi*, wat bestaan het uit ’n afbeelding van die Singapoerse vlag met verskeie rooi uitbeeldings van die Chinese karakter vir dubbelgeluk, uit te stal. Die beweegrede hiervoor was op grond van die feit dat “die Nasionale Vlag ’n nasionale simbool is en dat geen woorde of simbole daarop gesuperponeer behoort te word nie”.

Later in 2003 het The Rolling Stones Singapoer as deel van hul Licks-wêreldtoer besoek. Tydens die eerste konsert was daar twee opblaaspoppe op die verhoog waarvan een die Rolling Stones-logo en die ander die vlag van Singapoer op die kruis-area gehad het. Weens die onwettige gebruik van die staatsvlag, en uit vrees vir die regering, is die poppe en die vlae verwyder vir die opvolgende konsert.

In Augustus 2007 is ’n e-pamflet aan ten minste 1&nbsp;500 lede van ’n Singapoerse kroeg se e-poslys gestuur waarin ’n nabyfoto van ’n vrou se kruis met die onderstuk van ’n baaipak waarop die sekelmaan en sterre vertoon is. Dit is gedoen as deel van die kroeg se bemarkingsveldtog vir die Nasionale Dag-vieringe. Volgens die bemarkingsbestuurder van die kroeg “is die pamflet geensins beledigend jeens die land of enige persoon bedoel nie.”

Die meerderheid van die mense in ’n peiling van *The New Paper* het gevoel dat die advertensie minagtend en in swak smaak was. MIKK het gesê dat die advertensie geen wet oortree het nie aangesien slegs ’n gedeelte van die vlag weergegee is – die totaliteit van die vlag se rooi en wit bane is byvoorbeeld nie weergegee nie. Die direkteur van die ministerie se Nasionale Weerstandigheidsafdeling, K.U. Menon, het egter gesê: “Die ministerie moedig nie sulke advertensies wat die nasionale vlag met minag hanteer, aan nie. […] Simbole moet met ’n mate van waardigheid hanteer word en ons hoop die kroeg sal op eie inisiatief die advertensie herroep.” Kritici het gemeen dat die kledingstuk beledigend is en ’n vernedering vir die land is met die sekelmaan wat in die middel van die broek verskyn, regoor die kruisarea. Die kledingstuk is deur die span self ontwerp maar het nie voorafgoedkeuring van MIKK gekry nie. Selfs nadat die kontroversie aan die lig gekom het, mog die span egter steeds die swemklere dra omdat die kompetisiereëls dit stel dat ’n span nie deur die loop van die Spele van uniform mag verander nie.

## Regulasies en riglyne 
duimnael|Toeskouers met nasionale vlae by die 2007 Nasionale Dag-parade.
[duimnael|’n Reuse Singapoese vlag hang aan ’n [CH-47 Chinook-helikopter vergesel deur twee Boeing AH-64D Longbow Apaches gedurende ’n oefening vir die Nasionale Dag-parade op 29 Julie 2006.]]
[duimnael|President [George W. Bush van die VSA spreek ambassadepersoneel in Singapoer op 16 November 2006 toe. Die nasionale vlag agter hom is beklad met die Leeu-simbool van Singapoer.]]
Tot 2004 is die vlag regdeur die jaar eksklusief voor of op regeringsgeboue, ministeries, statutêre rade en skole vertoon. Die vlag mog slegs in Augustus deur individue en nie-regeringsinstellings vertoon word om die land se nasionale dag op 9 Augustus te vier. Gedurende die Nasionale Dag-vieringe (1 Julie tot 30 September) word reëls rakende die vertoon van die nasionale vlag buite geboue verslap. Die vlag mag op enige voertuig (buiten ’n lykswa), vaartuig of vliegtuig vertoon word, en mag as deel van enige kostuum of drag geïnkorporeer word mits dit op ’n respekvolle manier geskied.

Hierdie beperkinge op indiwidue en nie-regeringsorganisasies is in 2004 verslap sodat die vlag deur die jaar onder sekere voorwaardes vertoon kon word. ’n Verklaring van die Ministerie van Inligting en die Kunste (nou MIKK) lui dat “die nasionale vlag, nasionale lied en Singapoerse leeukop … die sigbaarste simbole van ons soewereiniteit, trots en eer is” en het Singapoerese aangemoedig om hierdie “samebindende” simbole te gebruik om “te identifiseer met die nasie”.

Op versoek van Singapoerese is riglyne vir die gebruik van die vlag in 2006 verder uitgebrei sodat inwoners ’n verskeidenheid geleenthede gehad het om hul lojaliteit jeens Singapoer te betoon gedurende die Nasionale Dag-vieringe. MIKK het toegestaan dat, vir ’n toetstydperk van middel Julie tot einde Augustus, die vlag op voertuie en aan persone vertoon mag word met minimale beperkinge In 2007 is die tydperk verleng na drie maande van Julie tot September.

Singapoerse burgers, regerings- en nieregeringsorganisasies mag regdeur die jaar die vlag vertoon om hulself met die volk te identifiseer en word aangemoedig om dit te doen gedurende nasionale vieringe of gebeure van nasionale belang. Die gebruik en vertoon van die vlag word beheer deur Deel III van die Reëls op Singapoer se Wapen en Vlag en Nasionale Lied wat vasgestel is deur die Wet op Singapoer se Wapen en Vlag en Nasionale Lied. Dit is ’n oortreding gespesifiseerde bepalings van die reëls willens en wetens te verbreek; die straf is ’n boete van nie meer nie as S$1&nbsp;000.

Die Singapoerse regering bepaal dat geeneen die nasionale vlag met disrespek mag hanteer nie, soos dat die vlag aan die grond raak. Die vlag mag nie onder ’n ander vlag, embleem of voorwerp vertoon word nie; in saluut vir enige mens of voorwerp laat sak word nie; of horisontaal vertoon of gedra word nie, maar altyd omhoog en vry.

Binne Singapoer kry die nasionale vlag voorkeur bo alle ander vlae, onderworpe aan internasionale praktyk. Wanneer dit as sodanig vertoon word, moet dit in die ereposisie wees; bedoelende dit moet waar prakties òf bo alle ander vlae òf langs ander vlae op dieselfde vlak na links (vir die aanskouer) geposisioneer word. Wanneer die vlag gehys word of in ’n prosessie saam met ander vlae gedra word, moet dit vooraan ’n enkel ry vlae geskied, of indien die vlae langs mekaar is, regs soos deur die vaandeldraer gesien, wees (d.i., links soos gesien deur die aanskouer). Die vaandeldraer moet die vlag hoog of oor sy regterskouer dra.

Wanneer die vlag op ’n platform of verhoog vertoon word, moet dit hoër as alle ander versierings hang en hoër as enige spreker wat die platform of verhoog gebruik. Indien dit aan ’n vlagpaal op die platform of verhoog is, moet dit regs van die spreker vertoon word. Wanneer die vlag hang moet dit teen ’n vertikale muur of ander vertikale plat oppervlak gehang word met die sekelmaan en sterre links bo aan die vlag wees vir die aanskouer.

Wanneer die vlag buite ’n gebou vertoon word, moet die slegs aan ’n vlagpaal aan die voorkant van die gebou vertoon word. Indien die vlag snags vertoon word moet dit goed verlig wees. Die vlag mag slegs op die voertuig van die president van Singapoer of enige regeringsminister wat op ’n amptelike sakereis is, vertoon word. Die vlag mag op geen privaatvaartuig of -vliegtuig vertoon word nie.

Geen persoon mag die vlag vir enige kommersiële doeleindes gebruik of aanwend nie, of as enige meubilering, versiering, bedekking of houer, buiten omstandighede wat deur MIKK goedgekeur is waarin daar geen disrespek jeens die vlag is nie. Voorts word dit ook nie toegestaan dat die vlag gebruik word as deel van enige handelsmerk, of om enige vlag te vervaardig of te ontwerp wat enige grafika op die vlag superponeer nie. Die vlag, of ’n afbeelding daarvan, mag ook nie gebruik of toegepas word as deel van ’n kostuum of kleding nie.

Die regering kan versoek dat die vlag halfstok gehang word in die geval van die afsterwe van ’n belangrike persoon of vir ’n dag van nasionale rou. Geen persoon mag die vlag tydens ’n privaatbegrafnisdiens gebruik nie. Die vlag mag egter oor die kis gedrapeer word gedurende ’n militêre- of staatsbegrafnis. Geen persoon mag enige vuil of beskadigde vlag vertoon nie. Enige verslete of beskadigde vlag moet in ’n geseëlde swart vullissak verpak word alvorens dit van kant gemaak word en moet nie sigbaar gelaat word nie.

## Ander vlae 
Staatsvaartuie gebruik die Jalur Gemilang as die staatsvaandel. Die ander vaandels wat in Maleisië gebruik word, word hieronder weergegee.

Lêer:Flag of the President of Singapore.svg| Presidensiële standaard van Singapoer
Lêer:Government Ensign of Singapore.svg| Blou vaandel van die Singapoerse regering
Lêer:Civil Ensign of Singapore.svg| Burgerlike vaandel van Singapoer
Lêer:Naval Ensign of Singapore.svg| Vlootvaandel van Singapoer

### Soortgelyke vlae 

Lêer:Flag of Indonesia.svg| Vlag van Indonesië
Lêer:Flag of Monaco.svg| Vlag van Monaco
Lêer:Flag of Poland.svg| Vlag van Pole

## Sien ook 
## Verwysings 
## Bronnelys 
*  
*  
*  
*  
*  
*  
*  
*  

## Eksterne skakels 
*  Singapoer by *Flags of the World*.
*